|  |  |  |  |
| --- | --- | --- | --- |
| **Tárgy:** | **Szombathely Megyei Jogú Város Bűnmegelőzési, Közbiztonsági és Közrendvédelmi Bizottságának 2024. március 25-i ülése** | | |
| **Helyszín:** | **Városháza, Kossuth Lajos utca 1-3., I. emeleti kisterem** | | |
| **Időpont:** | **2024. március 25., 15 óra 00 perc** | | |
| **Jegyzőkönyv-**  **vezető:** | **Kiss Viktória** | | |
| **Jelenléti ív** | **Név** | **Aláírás** | **Megjegyzés** |
|  | **Kelemen Krisztián** | **jelen** | képviselő, a Bizottság elnöke |
|  | **Balogh Tibor** | **jelen** | a Bizottság tagja |
|  | **Bercse László r. alezredes** | **jelen** | a Bizottság tagja |
|  | **Bor Balázs** | **jelen** | a Bizottság tagja |
|  | **Büki Zoltán** | **-** | a Bizottság tagja |
|  | **Dr. Koncz Gabriella r. ezredes** | **jelen** | a Bizottság tagja |
|  | **Dr. Mészáros András** | **-** | a Bizottság tagja |
|  | **Dr. Stánitz Éva** | **jelen** | a Bizottság tagja |
|  | **Egyed László tű. alezredes** | **jelen** | a Bizottság tagja |
|  | **Gálffy Áron** | **jelen** | a Bizottság tagja |
|  | **Gyenge-Pavelkovits Petra Lívia** | **-** | a Bizottság tagja |
|  | **Horváth Ferenc** | **jelen** | a Bizottság tagja |
|  | **Janzsó Zoltán** | **-** | a Bizottság tagja |
|  | **Márovics Pál** | **-** | a Bizottság tagja |
|  | **Verasztó István r. alezredes** | **jelen** | a Bizottság tagja |
|  | **Versegi Valentin** | **jelen** | a Bizottság tagja |
|  | **Állandó meghívottak** | | |
|  | **Név** | **Aláírás** | **Megjegyzés** |
|  | **Dr. Nemény András polgármester** | **-** |  |
|  | **Dr. László Győző alpolgármester** | - |  |
|  | **Dr. Horváth Attila alpolgármester** | **-** |  |
|  | **Horváth Soma alpolgármester** | - |  |
|  | **Dr. Károlyi Ákos jegyző** | **-** |  |
|  | **Babicsné Dr. Tőke Erzsébet aljegyző** | - |  |
|  | **Dr. Holler Péter osztályvezető** | **jelen** | SZMJV PH Hatósági Osztály |
|  | **Ágoston Sándor irodavezető** | **jelen** | SZMJV PH Hatósági Osztály, Közterület-felügyelet |
|  | **Kalmár Ervin osztályvezető** | - | SZMJV PH Városüzemeltetési Osztály |
|  | **Bonti Tamás irodavezető** | **jelen** | SZMJV PH Városüzemeltetési Osztály, Kommunális és Környezetvédelmi Iroda |
|  | **Bokányi Adrienn tanácsnok** | - | 2. sz. választókerület képviselője |
|  | **Horváth Gábor képviselő** | **-** | 1. sz. választókerület képviselője |
|  | **Putz Attila képviselő** | **-** | 7. sz. választókerület képviselője |
|  | **Tóth Kálmán képviselő** | **-** | 14.sz. választókerület képviselője |
|  | **Kiss Viktória** védelmi ügyintéző | **jelen** | SZMJV PH Hatósági Osztály |

**Kelemen Krisztián képviselő, a Bizottság elnöke:** Tisztelettel köszönti a Bűnmegelőzési, Közbiztonsági és Közrendvédelmi Bizottság ülésén megjelenteket. Az ülést megnyitja, megállapítja, hogy a Bizottság 11 fővel határozatképes, 5 fő hiányzó van. A jegyzőkönyvet Kiss Viktória védelmi ügyintéző vezeti. Jegyzőkönyv hitelesítésére felkéri Bor Balázs tagot, erről szavazniuk nem szükséges.

**Bor Balázs, a Bizottság tagja:** Vállalja.

**Kelemen Krisztián képviselő, a Bizottság elnöke:** Az elektronikusan kiküldött napirendi pontokat, összesen 4-et fognak tárgyalni, a „Különfélék”-kel együtt. Szavazásra teszi fel, aki a napirendi pontokkal egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 11 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**17/2024. (III.25.) BKKB számú határozat**

A Bűnmegelőzési, Közbiztonsági és Közrendvédelmi Bizottság a 2024. március 25-i ülésének napirendjét az alábbiak szerint fogadta el:

**Nyilvános ülés:**

**1./** **Javaslat a polgárőr támogatási keret elosztásával kapcsolatos döntés meghozatalára**

**Előadó:** Dr. Holler Péter, a Hatósági Osztály vezetője

**2./ Javaslat Szombathely város területén forgalmi rend változtatással kapcsolatos döntések meghozatalára**

**Előadó:** Kalmár Ervin, a Városüzemeltetési Osztály vezetője

**Meghívottak:** László Győző alpolgármester

Horváth Gábor, az 1. sz. választókerület képviselője

Bokányi Adrienn tanácsnok, a 2. sz. választókörzet képviselője

Putz Attila, a 7. sz. választókerület képviselője

Tóth Kálmán, a 14. sz. választókerület képviselője

**3./** **Áttekintés az elmúlt időszak rendőrségi intézkedéseiről** *(szóbeli előterjesztés)*

**Előadó:** Dr. Koncz Gabriella r. ezredes, kapitányságvezető, a Bizottság tagja

**4./ Különfélék**

**Előadó:** Kelemen Krisztián, a Bizottság elnöke

**Felelős:** Kelemen Krisztián, a Bizottság elnöke

**Határidő:** azonnal

**Kelemen Krisztián képviselő, a Bizottság elnöke:** Tájékoztatja a Bizottságot, hogy Dr. Pilisi Gábor rendőr dandártábornoki kinevezést kapott, amelyhez a Bizottság nevében gratulált, amire választ is kapott, hogy nagyon szépen köszöni. Ezúton is gratulálnak Főkapitány Úrnak a tábornoki kinevezéshez.

**1./ Javaslat a polgárőr támogatási keret elosztásával kapcsolatos döntés meghozatalára**

**Előadó:** Dr. Holler Péter, a Hatósági Osztály vezetője

**Dr. Holler Péter, a Hatósági Osztály vezetője:** Az előterjesztésben mindent leírtak, de néhány szóban összefoglalja. A polgárőr támogatási keret elosztásának rendszere ugyanaz lenne, mint a 2022. év óta folyamatosan. Két részből áll: alaptámogatásból, amely az egyesületek aktív tagjai után jár, valamint egy eredményességi támogatásból. Az alaptámogatás felosztásának javaslatát vélhetően az áprilisi bizottsági ülés fogja tárgyalni, az eredményességi támogatást pedig a szeptemberi bizottsági ülés az egyesületek augusztus 31-i beszámolását követően. Tehát a rendszerben nincs változás. Ha van kérdés, arra válaszol.

**Kelemen Krisztián képviselő, a Bizottság elnöke:** Köszöni a polgárőr egyesületek munkáját. Van-e esetleg kérdés, észrevétel? Nem volt, így szavazásra teszi fel a határozati javaslatot, aki egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 11 igen szavazattal, 0 nem szavazattal és 0 tartózkodással elfogadta a javaslatokat és az alábbi határozatokat hozta:*

**18/2024. (III.25.) BKKB számú határozat**

A Bűnmegelőzési, Közbiztonsági és Közrendvédelmi Bizottság megtárgyalta a *„Javaslat a polgárőr támogatási keret elosztásával kapcsolatos döntés meghozatalára”* című előterjesztést, és javasolja a polgármesternek, hogy a polgárőrségek támogatására fordítható keretösszeg a 2023. évi támogatási rendszerrel megegyezően, az előterjesztésben foglaltak szerint kerüljön elosztásra.

**Felelős:** Kelemen Krisztián, a Bizottság elnöke

(a végrehajtás előkészítéséért:

Dr. Holler Péter, a Hatósági Osztály vezetője)

**Határidő:** 2024. április 5. az egyesületek tájékoztatásra

**2./ Javaslat Szombathely város területén forgalmi rend változtatással kapcsolatos döntések meghozatalára**

**Előadó:** Kalmár Ervin, a Városüzemeltetési Osztály vezetője

**Meghívottak:** László Győző alpolgármester

Horváth Gábor, az 1. sz. választókerület képviselője

Bokányi Adrienn tanácsnok, a 2. sz. választókörzet képviselője

Putz Attila, a 7. sz. választókerület képviselője

Tóth Kálmán, a 14. sz. választókerület képviselője

**Kelemen Krisztián képviselő, a Bizottság elnöke:** Köszönti a bizottsági ülésen résztvevő Bonti Tamás irodavezetőt, akinek át is adja a szót, hogy vezesse fel az írásban előzetesen megküldött korrekt előterjesztést.

**Bonti Tamás, a Kommunális és Környezetvédelmi Iroda vezetője:** 4 javaslatot tartalmaz a kiküldött anyag.

A Farkas Károly utcában bevezetésre került a 7,5 t súlykorlátozás, ahogyan várták is, a Szabadnép utcában lakók is megkeresték mind Alpolgármester Urat, mind a körzet képviselőjét, hogy a megnövekedett tehergépjármű forgalom miatt a 7,5 t tehergépkocsival behajtani tilos súlykorlátozás kerüljön bevezetésre.

A TDK Hungary Components Kft. kéréssel fordult az Önkormányzathoz, hogy a Vásártér utcában (Csaba út és Sárdi-ér utca között), illetve a Sárdi-ér utcában kerüljön bevezetésre mindkét oldalon megállási korlátozás. Kérésüket azzal indokolták, hogy az érintett utcákon rendszeresen parkolnak mind tehergépjárművek, mind személygépjárművek, amik rendkívüli módon megnehezítik a telephelyük áruszállítását, valamint a munkavállalók munkába járásához kapcsolódó közlekedést, megakadályozva ezen utcák kétirányú zavartalan forgalmát. A Csaba utca felújítása hamarosan elkezdődik, emiatt a korlátozás mindenképpen kialakításra került volna, most viszont megelőzve ezt kérték, így végleges megoldás lesz majd.

A harmadik előterjesztésben módosításra van szükség, miszerint a Söptei út és a Bocskai István körút között nem a teljes szakaszban, hanem csak az első 30 méteren, valamint változatlanul a Nádasdy István utca csomóponttól a Vasút utca felé 15 méter hosszban indokolt megállási tilalmat bevezetni, amire a közösségi közlekedés miatt van szükség. Két lakó jelezte, hogy azokon az ingatlanokon volt korábban virágbolt és nekik szándékukban áll újranyitni ebben az évben. Ezt figyelembe véve eszközölnének módosítást a kiküldött anyaghoz képest.

A negyedik előterjesztés tulajdonképpen technikai döntés. A beruházó Hafra Kft.-től megkeresés érkezett az Önkormányzathoz, amelyben a Szombathely 10837/1 hrsz-ú ingatlan érintettségével létesülő lakópark megközelítését szolgáló rendezési terv szerinti út kiépítéséhez kérte a közútkezelői hozzájárulást. A rendezési tervben szereplő út kiépítése miatt a jelenlegi autóbusz megállóhely áthelyezése szükséges. Az Önkormányzat 2024. év első félévében elvégezteti a Rumi út burkolat felújítását a Szőlős utca és a 86-os számú elkerülő út között. Az újonnan kialakítandó buszöböl szegélyépítési munkálatait a Rumi út burkolatfelújításával együtt kell elvégezni, amelyet a Hafra Kft.-nek az útépítés kivitelezőjével egyeztetnie kell. A munkák terveztetését, engedélyeztetését és kivitelezését a beruházó vállalta.

Az útépítéshez kiadandó közútkezelői hozzájárulás feltétele a Közgyűlés 263/2020. (IX.24.) Kgy. számú határozatával elfogadott településrendezési szerződés megkötése a Beruházó által vállalt valamennyi kötelezettségre. Ennyit szeretett volna kiegészítésként elmondani.

**Kelemen Krisztián képviselő, a Bizottság elnöke:** Köszöni a részletes tájékoztatót. A módosítással is egyetért, így fog majd szavazni a Bizottság. Van-e esetleg kérdés, észrevétel? Nem volt, így szavazásra teszi fel a határozati javaslatot a módosítással, aki egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 11 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**19/2024. (III.25.) BKKB számú határozat**

A Bűnmegelőzési, Közbiztonsági és Közrendvédelmi Bizottság megtárgyalta a „Javaslat Szombathely város területén forgalmi rend változtatással kapcsolatos döntések meghozatalára” című előterjesztést, és az alábbi javaslatot teszi a Városstratégiai, Idegenforgalmi és Sport Bizottságnak:

1. A Bizottság egyetért azzal, hogy a Szabadnép utca teljes szakaszán kerüljön bevezetésre a 7,5 t tehergépkocsival behajtani tilos súlykorlátozás, kivéve áruszállítás kiegészítő tábla kihelyezésével, és a Szabadnép utca és a Farkas K. utca csomópontjában el kell távolítani a 9/2024. (I.23.) VISB számú határozat alapján kihelyezett 7,5 t tehergépkocsival behajtani tilos súlykorlátozás, kivéve áruszállítás jelzőtáblákat.
2. A Bizottság egyetért azzal, hogy a Vásártér utcában (Csaba út és Sárdi-ér utca között), illetve a Sárdi-ér utcában kerüljön bevezetésre mindkét oldalon megállási korlátozás.
3. A Bizottság egyetért azzal, hogy a Semmelweis Ignác utcában a Söptei út és a Bocskai István körút között a páratlan oldalon a Söptei úttól 30 méter hosszban, valamint a Nádasdy István utcai csomóponttól a Vasút utca felé 15 méter hosszban megállási tilalom legyen bevezetve.
4. A Bizottság támogatja a Szombathely 10837/1 hrsz-ú ingatlan érintettségével létesülő lakópark megközelítését szolgáló út kiépítését a benyújtott vázlatterv szerint azzal, hogy a csatolt vázlatterv szerinti beruházás terveztetése, engedélyeztetése és kivitelezése a Beruházó kötelezettségét képezi. A kiadandó közútkezelői hozzájárulás feltétele, a Közgyűlés 263/2020.(IX.24.) Kgy. számú határozatával elfogadott településrendezési szerződés megkötése a Beruházó és az Önkormányzat között a Beruházó által vállalt valamennyi kötelezettségre.

**Felelős:** Dr. Nemény András, polgármester

Horváth Soma, alpolgármester

Kelemen Krisztián, a bizottság elnöke

/a végrehajtás előkészítéséért:

Kalmár Ervin, a Városüzemeltetési Osztály vezetője/

**Határidő:** 1-3. pont esetén: 2024. május 30.

4. pont esetén: folyamatos

**3./** **Áttekintés az elmúlt időszak rendőrségi intézkedéseiről**

**Előadó:** Dr. Koncz Gabriella r. ezredes, kapitányságvezető, a Bizottság tagja

**Dr. Koncz Gabriella r. ezredes, kapitányságvezető, a Bizottság tagja:** Ilyenkor mindig megnézni rendészeti, bűnügyi, illetve közlekedési aspektusból is a havi eseményeket. Rendészeti részről, ahogyan mindig, minden hónapban leülnek a kollegáival és átnézik az adatokat. Nagyon jó eredményeket érnek el a kollégái. Számszerűsítve, tavaly februárban csináltak a kollégái 227 db-ot, most 424-et. Helyszíni bírság 374 volt, most 561. Ákr.-eljárások – elsősorban a biztonsági övekről beszél – 81 volt, most 110. Ismételten elmondja – mert vannak hangok a büntetések miatt – nem akarnak ők büntetni, ultima ratioként alkalmazzák a büntetést, de van 3 ok, amik miatt egyébként is köteles lenne a rendőr intézkedni: a gyorshajtás, az elsőbbség- és előzési szabályok megsértése, valamint az irányváltoztatási szabályok. Ezek kiemelt szabálysértési okok, és azt vették észre, hogy nagyon sok esetben következnek be azért a balesetek, mert nem tartják be az állampolgárok azokat a szabályokat. És láthatják, hogy a figyelmeztetéseket nagyon sok esetben alkalmazzák a kollégái, így szabálysértési előélete nem lesz az érintettnek, de sokaknál – és főleg a kiemelt szabálysértések esetében – nem tudnak, csak figyelmeztetni. Ezért is vannak ilyen nagy számú intézkedéseik. Nőttek az intézkedések számai, nőttek a közterületen eltöltött óraszámok, amire még oda kell figyelniük, amiket a bűnügyi adatoknál elemeznek.

Ebben a hónapban is nagyon sok sporteseményük van, amit biztosítani kell a kollégáinak. Ismételten visszajár egy izraeli csapat, amit a múlt havi ülésen említett, akiket gyakorlatilag 24 órás felügyelet alatt kell tartaniuk, most ellenben visszatérő ellenőrzést kellett foganatosítani. Emellett, nyilván nem kell mondania, a kosárlabda mérkőzésekre, a labdarúgó mérkőzésekre is mindig megfelelő létszámú erőt kell biztosítaniuk. Azért, mert volt már, hogy kisebb súlyú eseményeknél gondolták, hogy talán nem kell akkora erő, és mégis összementek a táborok, olyan indulatok alakultak ki.

A baleseti helyzetet tekintve elmondja, hogy az anyagi kárral járó balesetek száma csökkenőben van, viszont a sérüléssel járó balesetek száma vagy stagnál, vagy még a könnyű balesetek száma kicsit talán nőtt is. A közlekedésrendészetis kollégái nagyon sok közlekedésrendészeti eseményt foganatosítanak, náluk nagyon kiemelt a biztonsági öves intézkedések számai, erre nem titok, hogy nagyon sok központi ellenőrzést is szerveznek, és meri mondani, hogy fognak is szervezni, mert még sokan nem kötik be magukat. Találkoznak olyan balesetekkel, ahol ki is esnek a gépjárműből, ha becsatolná magát, annyi sérülése se lenne, amennyi lenne. Nagyon nehezen tudnak ebben eredményeket elérni, azt gondolja, hogy majd a félév lesz az, amikorra várható, hogy tud olyan számokat mondani, hogy tapasztaltak-e ok-okozatot aközött, hogy nagy számú ellenőrzések vannak és talán azt veszik észre, hogy becsatolják magukat az állampolgárok.

Nagy ellenőrzési számokat hoznak a kollégái az elsőbbségi szabályok megsértése, haladási irányváltoztatás kapcsán is.

Bűnügyi területről a bűnügyi osztályvezető készített egy jelentést, február hónapban 171 bűncselekmény követtek el, legalábbis a statisztika alapján, ennek 80 %-a Szombathely Megyei Jogú Város területén történt. Döntő többsége az informatikai rendszerek felhasználásával elkövetett csalások. Itt el kell mondania, hogy nem biztos, hogy szombathelyi lakos sérelmére elkövetett bűncselekményekről van szó, nagyok sok esetben van, hogy más kapitányságokról hozzájuk mennek feljelentést tenni, azzal, hogy a szombathelyi kapitányságon mindig van valaki, aki felveszi a feljelentést. De a lényeg, hogy az ügyek 70-80 %-a itt csapódik le a Szombathelyi Rendőrkapitányságon. Tavaly februárban 171 volt az illetékességi területen elkövetett bűncselekmény, ahhoz képest van csökkenés, mert most ez a szám 136, de nyilván jó lenne ezeket a számokat még jobban leredukálni. Ebből a számból 19 közlekedési bűncselekmény, 13 garázdaság, 48 vagyon elleni bűncselekmény, 23 online térhez köthető bűncselekmény. Az utóbbi időben megsokasodott a kerékpárlopások száma, 3-4 naponta látja a jelentésekben, hogy kerékpárlopások vannak. Egy elkövetőt már be tudtak azonosítani, akiről annyit lehet tudni, hogy az egyik idős otthon lakója, aki kijárkál és mindig kerékpárral tér vissza az otthonba, tehát notórius lopó. A kerékpárlopások egy részét rá tudták bizonyítani, lelkiismeretesen el is ismeri ezeket. De van még jó pár bűncselekmény, amit nem tudtak beazonosítani, és nem lehetetlen, hogy ahhoz a csoporthoz köthető, akikről szeretne pár szóban tájékoztatást adni.

Szombathely területén ugyanis garázdálkodik egy csoport, és azért érzékeny erről a témáról beszélnie, mert a csoportnak a tagjai gyerekkorú és fiatalkorú személyek. Készített egy táblázatot több osztállyal közösen, azon bűncselekmények és szabálysértések vonatkozásában, ahol ez a tágabb, illetőleg szűkebb csoportban lévő személyek bűncselekményeket vagy szabálysértéseket követtek el. Ez nem csak 2024. évre vonatkozik, hanem már korábbi eseményekre is. Kiderült, hogy a Gyámhivatal is pártfogásába vette ezt a fiatal férfit, védelembe vették, kivették a családjából és zárt intézménybe vitték el Fóton, ami annyira zárt, hogy azóta is visszajár Szombathelyre, és itt elkövet bűncselekményeket és szabálysértéseket, jármű önkéntes elvételétől a garázdaságig, a lopásig, sok minden írható a számlájára, és ehhez aztán kapcsolódott még 1-2 más elkövető is, akik szintén fiatalkorúak. Velük indultak, kiszélesedett a csoport és felduzzadt 10-12 főre, mert megjelentek más fiatalkorú személyek is, akik hol együtt álltak bele eseményekbe, hol külön mentek és valósítottak meg bűncselekményeket. Amire különösen felfigyelt, előkerült 2 gyerekkorú, két lányból és egy fiúból álló csoport, akik – mint ismeretes és megjelent a médiában is – bementek iskolákba és ott először csak bementek, hangoskodtak és trágár szavakkal illették az ott lévő személyeket, majd később bementek a WC-be és ott végezték el a dolgukat, de nem ott, ahol kellett volna. Az egyik iskolának az igazgatója kitessékelte őket, és a hírekkel ellentétben bűncselekmény és szabálysértés nem valósult meg, az iskola igazgatója nem is akart ebből ügyet csinálni. A Zrínyi Ilona Általános Iskola igazgatója viszont kétszer is telefonált egy nap, mert egyszer bementek és hangoskodtak, trágárkodtak, akkor még bűncselekmény nem valósult meg, de a délután folyamán megjelentek a Gayer-parkban, ahol kint volt egy kisiskolás csoport, ahol az a három ember megjelent, ismételten mondja, hogy 2 gyerekkorúról és egy fiatalkorúról beszél, a fiatalkorú is épp, hogy csak a 15. életévét betöltötte, a legkisebb meg 12 éves, a harmadik lány most a hétvégén töltötte be a 14. életévét. Belekötöttek a parkban a tanárnőbe, megszólították a fiatalokat és a vége az lett, hogy egy faágat a tanárnő felé dobtak. Előállították őket, sajnos nem kell, hogy mondja, de a gyerekkorú elkövetőkkel szemben nagyon a rendőrség nem tud mit csinálni. Megtettek minden szükséges intézkedést, mindenféle hatóság felé, elsősorban a Gyámhivatalok felé, írásban, szóban is beszélt a legtöbbjükkel, hogy csak rendőrségi eszközökkel nem fogják tudni megakadályozni a gyerekkorúakat, mert nem tudják, nincs meg a lehetőség őrizetbe venni őket. Magának a bűnügyi őrizetbe való vételnek megvannak a feltételei, egyébként is súlyos bűncselekményeket kell elkövetni ahhoz, vagy sok bűncselekményt kell elkövetni ahhoz, hogy majd rá tudják venni az Ügyészséget, hogy bűnismétlés kapcsán bűnügyi őrizetbe vegyék a fiatalokat. Bementek a Székesegyházba 10 nappal ezelőtt, és ott az atyával hangoskodtak, szitkozódtak, gyertyát égettek és randalíroztak, bűncselekmény nem valósult meg, de a garázdaság szabálysértését meg tudták állapítani, és behozták azt a három embert és a fiatalkorúval szemben szabálysértési őrizetet foganatosítottak, bíróság elé vitték és 40 nap elzárást kapott a 15 éves lány. A másodfokú ítélet meghozataláig gyakorlatilag a fogdán töltötte az idejét. A másodfok a 40 napot lecsökkentette 20 napra, most átszállíttatták a BV-intézetbe, ott még mostohább körülmények lesznek, mint náluk a fogdán. Remélik, hogy ez elég lesz neki, nem biztos, de lehet. Most azt látták, hogy a bíróság nagyon partner volt abban, hogy ezeket az embereket elzárással sújtsa, nagyon sok van már a számlájukon. Most a héten is terveznek realizálni egy bűncselekményt, ahol egy fiatalkorút vettek körül, bár erőszak nem történt, de lehet, hogy súlyosabb bűncselekményt meg tudnak velük szemben állapítani, lehet hogy fognak foganatosítani még bűnügyi őrizetet a fiatalkorúaknál, de bent van a gyerekkorú is, nála a családból való kiemelés lesz a megoldás és majd a zárt intézetben való elhelyezése, de a zárt intézetek sajnos annyira zárt intézetek, hogy nagyon sokszor meglógnak ezek a fiatalok és jönnek vissza szülővárosukba és követik el a bűncselekményeket. Ezzel gyűjtik nekik a bűnügyeket, ezeket a kollégái gyorsan felderítik és úgymond az eredményességüket jóra tudják hozni, de a városnak, közrendnek, közbiztonságnak ez nem jó, hogy ilyen fiatalok borzolják a kedélyeket. Olyan családi környezetből jöttek, legtöbbjük sajnos olyan szülőkkel vagy nem szülőkkel élnek, ahol nagyszülők vették át a felügyeletet, mert a szülők börtönben vannak, vagy nem foglalkoznak a gyerekükkel, természetes életmódként bűnözői életmódot folytattak a szülők, azt látták a fiatalok, kiveszik őket az iskolából, speciális nevelési igénnyel, vagy egyáltalán általános iskolába, középiskolába nem is járnak, mert magántanulók. Mert vélelmezi, hogy az iskola is úgy volt velük, hogy az a legjobb, ha deviánsnak minősítik őket, átminősíti őket magántanulásra és akkor a nagyszülő vagy szülő oldja meg ezt a problémát. De ismételten elmondja, hogy ez egy nagyon összetett probléma, mert csak rendőri eszközökkel, amit tudnak, megteszik, de ki fog jönni az a lány is 20 nap múlva, teszik majd be őket ismét és szállítják őket vissza különféle gyermekvédelmi intézményekbe, de sajnos az a tapasztalat, hogy kijönnek ezek a fiatalok. Jelenleg is elő vannak állítva hárman, az egyik gyerekkorúról érintőlegesen beszélt, most úgy tűnik, loptak a Sinsay-ből, illetve kerékpárt loptak. Nem tudják, hogy hol lesz a megállj, de tényleg rengeteg róható a terhükre, az ügyészséggel egyeztetnek, folyamatosan kérik be az aktákat, nézik, pozitív számára a jogalkalmazó szervekkel az együttműködés. Gyámhivatal részére is annyi jelzést adtak, hogy tényleg családon belüli kiemelések lesznek, de ismételten mondja, ha el is helyezik őket, akkor sem biztos, mint ahogy az ábra mutatja, visszajárnak és követik el a bűncselekményeket és szabálysértéseket. De ha nem megy másként, akkor őrizetek lesznek, és sajnálatos módon valószínűleg ők ezt az életmódot fogják folytatni.

A februárit most kicsit kiegészítette, valószínűleg a jövő hónapban is vissza fogni térni ezekre az ügyekre, talán már fogja tudni mondani, hogy milyen eredményeket értek el rendészeti és bűnügyi vonalon, de ők most tényleg borzolják a kedélyeket, mert rendkívül sok intézkedést kell velük szemben foganatosítani, nagyon érzékeny téma, az életkoruk miatt. Az alábbi intézkedéseket tették: a Belvárosi Rendőrőrs parancsnokkal, Alezredes Úrral leültek, és klasszikus gyalogjárőrözést kért a belvárosban, ami most megy és ahogy idejük és energiájuk engedi, ez megy és bejárják az egész területet, koncentrálva azokra a helyekre, ahol főleg megjelennek. Bűnügyi portyákat szerveztek, túlórakeret terhére, minden nap több bűnügyi kolléga, szintén a frekventált helyeken közlekedik a Fő téren és a környékén, azért, hogy esetlegesen tudja jelezni majd a Közterület-felügyelet szolgálatán keresztül, ha valaminek a részese vagy valaminek a szemtanúja lesz, és minél jobban tudjanak reagálni erre, közben a Közterület-felügyelet – bár mindennapos kapcsolatban vannak – figyelmét is felhívták még pluszban, hogy kamerákon keresztül jobban figyeljék ezeket a helyeket, pl. Aluljáró környéke, de beszorulnak máshova is, ha rossz idő van, kimeríthetetlen a tárházuk.

Még jelezné, hogy a Plaza környékén is megjelennek fiatalok, de ezek teljesen más fiatalok, ők driftelni szeretnének, róluk is tudnak, hétvégén volt egy jelzés az ottani szolgálat részéről. Ők nem viselkednek garázda módon, de valóban a lakóknak hangos lehet az ő tevékenységük, brummogtatják az autójukat, állítólag driftelnek, de amikor kint voltak a helyszínen, elég kicsi ott a terület, nem észleltek olyan nagy rendzavarást, de ki van adva a kollegáknak. Ugyanúgy ki van adva a Váci Mihály utca térsége, kiemelt övezet, dohányboltok környéke azon a környéken. Mindenhova mennek, ahova kapnak jelzést, Károly Róbert utca 14-nél is. Ezek a kollégák mindennapos eligazítását képezik. Az információ hatalom, minél több jelzést kapnak, annál jobban tudnak a közrend és közbiztonság szempontjából rendet tartani. Bármilyen kérdésre szívesen válaszol.

**Kelemen Krisztián képviselő, a Bizottság elnöke:** Nagyon szépen köszöni a tájékoztatót, rendkívül kimerítő volt, mindenről, ami most foglalkoztatja a közvéleményt, másrészt pedig ami felbukkant új problémaként Szombathelyen. Köszöni, hogy a fiatalkorúak ügyével aktívan és hatékonyan foglalkozik a rendőrség. Nyilván, aki nem dolgozik a rendvédelemben, az nem is tudja, hogy milyen áldozatos munkát végez a rendőrség, és hogy mennyi ügy van. Ugyanúgy ideérti a Közterület-felügyeletet is. Nemrég ő is kérte Jegyző Úron keresztül Irodavezető Urat, hogy fokozott járőrszolgálatot hajtsanak végre a szórakozóhelyeken, lakossági bejelentések érkeztek az újonnan megnyílt Bánya Kávézó környékéről, ahol állítólag két szinten diszkót üzemeltetnek. Ő is folyamatosan kapja a jelzéseket, nagyon örül a portyaszolgálatoknál, úgy gondolja, hogy nagyon hatékony eszköz lesz majd. Január 15. óta járja a választási körzetét és kopogtat a választópolgárokhoz. Azt szokta mondani, hogy ő minden nap fogadóórát tart. Az egyik elkövető valószínűleg ott lakik a választókörzetében, ugyanis elég gyakran megjelennek a Pázmány Péter körút végén lévő padnál, ott bandáznak, de elég gyakran tartózkodnak a Vasútállomás környékén, a McDonald’s környékén. A lakossági visszaigazolások szerint tényleg nagyon sok van a rovásukon, gyűlik a bűnlajstrom, és azt gondolja, hogy valamilyen szinten a csírájában kell elfojtani, és talán visszatartó erő lesz a rendőrség fogdájában, vagy a BV-intézetben eltöltött idő, és elgondolkodnak, hogy milyen életet szeretnének élni, hogy talán el kellene menni dolgozni és felépíteni egy normális életet, családdal. Köszöni, hogy kitért a driftelőkre, ő is kap jelzéseket több helyről, de főként most a motorosok miatt, 50 cm3 alatti crossmotorok, rettentő hangosak, zavarják a lakókat. 50 cm3 alatti motorok nem rendelkeznek rendszámmal, nehéz azokat ellenőrizni, feltételezi, hogy ezek átalakított motorok lehetnek, hogy még hangosabbak legyenek. Kérdésként teszi fel, hogy ezeket tudja-e a rendőrség ellenőrizni.

**Bercse László r. alezredes, a Bizottság tagja:** Ilyen eszközeik nincsenek, ha ránézésre nem tudják megállapítani, akkor nem. Ránézésre nem tudják megállapítani, műszakilag átalakították-e, nem látják, hogy pl. a fojtások bent vannak-e még stb. Ezt akció keretében lehetne ellenőrizni és műszaki gárdával, eszközökkel.

**Dr. Koncz Gabriella r. ezredes, a Bizottság tagja:** Egy közös akció keretén belül?

**Bercse László r. alezredes, a Bizottság tagja:** Igen, célirányosan.

**Kelemen Krisztián képviselő, a Bizottság elnöke:** A közös akcióról jut eszébe, hogy van egy szombathelyi lakos, nem menne bele a részletekbe, aki minden reggel Szombathelyről indul munkába Ausztriába és a többi magyar, Ausztriában munkát vállaló jelezte, hogy vagy minden nap ittas, vagy szer használata alatt vezet, minden nap megvalósítja a közúti veszélyeztetést, áttér a menetiránnyal szemközti sávba. Az osztrák rendőrök is felfigyeltek rá, de még nem tudták tetten érni. Úgy gondolja, hogy az osztrák hatóságokkal együtt talán ez is felderíthető.

**Dr. Koncz Gabriella r. ezredes, a Bizottság tagja:** Volt már ilyen névtelen bejelentésük, meg is fogták. Van ilyen, volt is valóságalapja. Közúti ellenőrzés során ez megoldható, úgy gondolja.

**Kelemen Krisztián képviselő, a Bizottság elnöke:** Köszöni szépen még egyszer a rendőrség munkáját, láthatóan nagyobb a rendőri jelenlét a városban, mindig látja a rendőröket az utcán, sokat közlekedik és látja. Le a kalappal a rendőrség előtt. A számok is mutatják, hogy milyen áldozatos munkát végeznek. Van-e esetleg kérdés, észrevétel?

**Horváth Ferenc, a Bizottság tagja:** Kapitány Asszonytól kérdezi, hogy tudnak-e arról bővebb információt kapni, hogy a Jókai utcában a két diáklány elütésével kapcsolatosan milyen eljárás van, megvan-e az elkövető, illetve annak mi a menete.

**Dr. Koncz Gabriella r. ezredes, a Bizottság tagja:** Adtak már erről tájékoztatást, de igen, folyik egy büntetőeljárás, ami még nem zárult le, megvan az elkövető, folynak a szakértői vizsgálatok, illetőleg a meghallgatások. Folyamatban lévő büntetőeljárásról van szó, a hírek nem igazak, hogy nem folytatnak eljárást, a mai napig nem tudja, hogy ki volt, teljesen mindegy, hogy ki volt, lefolytatják az eljárást. Az sem igaz, hogy nem állt meg a helyszínen, ezt is mondták már többször.

**Balogh Tibor, a Bizottság tagja:** Azt szeretné mondani Kapitány Asszonynak, hogy ő is látja, hogy sokkal több autót állítanak meg a rendőrök, őt is megállították, szabályosan ment, nagyon udvarias volt a rendőr, az iratok átnézése és szondáztatás után jó utat kívánt és elment. Azt gondolja, hogy ez a rendőri jelenlét azért jó, mert nem emlékszik, hogy mikor állították meg előtte. De szükséges ez a jelenlét.

**Dr. Koncz Gabriella r. ezredes, a Bizottság tagja:** Köszöni a visszajelzést, de ahogy korábban is mondta, kértek segítséget a Készenléti Rendőrségtől, ami napszakonként 2-2 főt jelent, kint vannak az utcán és látják őket. Márciusban már csak 42 szolgálatot kapnak, de a jelenlétet tudják biztosítani, visszatartó erő.

**Bor Balázs, a Bizottság tagja:** Egy kérdést tenne fel: hogy sikerült a drónos felderítés?

**Dr. Koncz Gabriella r. ezredes, a Bizottság tagja:** Köszöni a kérdést, nagyon jó volt, a Jókai utcánál a gyalogosátkelőhelynél, de tudni kell, hogy nagyon kicsi az akksija, fél órát, negyven percet bír, és fél óra alatt fogtak 3 elkövetőt, aki átment úgy, hogy le tudott volna még lassítani, át tudta volna még engedni a gyalogost. Fognak még csinálni drónos felderítést, a megyének van ilyen, egyelőre nem tud róla, hogy lesz a közeljövőben. Ilyen eszközöket is szeretnének még bevetni. A Jókai utcával kapcsolatban kérdezi, hogy arról volt szó, hogy ott felszabadítanak parkolókat, ő gyakran közlekedik arra, tényleg beláthatatlan.

**Kelemen Krisztián képviselő, a Bizottság elnöke:** Igen, folyamatban van a megvalósítás, Bonti Tamástól tudják majd megkérdezni ezt. Megtesznek mindent, amit lehet, várhatóan áprilisban megvalósulnak.

*15 óra 52 perckor távozott a bizottsági ülésről Egyed László tű.alezredes, a Bizottság tagja, ezzel a jelen lévő bizottsági tagok száma* ***10 főre*** *változott.*

**Kelemen Krisztián képviselő, a Bizottság elnöke:** Van-e esetleg kérdés, észrevétel? Nem volt, így szavazásra teszi fel a határozati javaslatot, aki egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 10 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**20/2024. (III.25.) BKKB számú határozat**

A Bűnmegelőzési, Közbiztonsági és Közrendvédelmi Bizottság az „*Áttekintés az elmúlt időszak rendőrségi intézkedéseiről*” című előterjesztést megtárgyalta, és az elhangzottakat tudomásul veszi.

**Felelős:** Kelemen Krisztián, a Bizottság elnöke

Dr. Koncz Gabriella r. ezredes, kapitányságvezető, a Bizottság tagja

(a végrehajtás előkészítéséért:

Dr. Holler Péter, a Hatósági Osztály vezetője)

**Határidő:** azonnal

**7./ Különfélék**

**Előadó:** Kelemen Krisztián, a Bizottság elnöke

**Kelemen Krisztián képviselő, a Bizottság elnöke:** Felteszi, van-e esetleg kérdés. Nem volt, így köszöni a nyilvános ülésen tanúsított munkát, a nyilvános ülést 15 óra 55 perckor lezárja.

*Jegyzőkönyv lezárva, 15 óra 55 perckor.*

**(: Kelemen Krisztián:) (: Bor Balázs :)**

**a Bizottság elnöke a Bizottság tagja**